b"\n_START_ARTICLE_\nRibolov kraljevih rakovic na Aljaski\n_START_PARAGRAPH_\nRibolov kraljevih rakovic na Aljaski se odvija v zimskih mesecih v vodah ob obali Aljaske in Aleutskih otokov. Industrijski ribolov se vr\xc5\xa1i med zelo kratko sezono, ulov pa razpo\xc5\xa1iljajo po celem svetu. Veliko \xc5\xa1tevilo kraljevih rakovic ulovijo tudi v Ruskih in mednarodnih vodah._NEWLINE_Leta 1980, na vrhuncu industrije kraljevih rakovic, so ribi\xc5\xa1ki obrati na Aljaski predelali do 90 milijonov kilogramov rakovic. Vendar pa je do leta 1983 skupni ulov na nekaterih podro\xc4\x8djih Aljaske upadel tudi do 90 odstotkov. Razvilo se je ve\xc4\x8d teorij za tako strm upad populacije rakovic. Pretiran ribolov, porast temperature morja in pove\xc4\x8dan lov rakovic znotraj morske populacije so bile nekatere od tez, s katerimi so sku\xc5\xa1ali pojasniti upad v \xc5\xa1tevilu kraljevih rakovic. Posledi\xc4\x8dno so zaradi upada populacije sezone lova na kraljeve rakovice zelo kratke. V zimski sezoni 2005-2006 je 250 ribi\xc5\xa1kih ladij v 4 dneh ujelo 6,36 milijonov kilogramov rde\xc4\x8dih kraljevih rakovic._NEWLINE_Ribolov kraljevih rakovic na Aljaski je zelo nevaren - stopnja smrtnosti med ribi\xc4\x8di je pribli\xc5\xbeno 90-krat vi\xc5\xa1ja kot pri ostalih poklicih. Povpre\xc4\x8dno se zgodi en smrtni primer na teden v \xc4\x8dasu sezone ribolova.\n_START_SECTION_\nRibolovna sezona\n_START_PARAGRAPH_\nNajbolj popularni meseci za ribolov na kraljeve rakovice so med oktobrom in januarjem. \xc4\x8cas, odmerjen  za posami\xc4\x8dno sezono se je stalno kraj\xc5\xa1al - samo 4 dni je trajala najkraj\xc5\xa1a sezona ribolova na kraljeve rakovice. Od leta 2005 naprej se ribi\xc5\xa1kim ladjam dolo\xc4\x8di ribolovna kvota, katere osnova je ulov posamezne ladje v preteklih letih, ter koli\xc4\x8dina rakovic, ki je na voljo za ulov v teko\xc4\x8di sezoni. Zaradi uvedbe kvot se je ribi\xc5\xa1ka flota zmanj\xc5\xa1ala z 251 ladij na 89. Trenutno sezone trajajo od dveh do \xc5\xa1tirih tednov.\n_START_SECTION_\nRacionalizacija: tekmovanje proti kvoti\n_START_PARAGRAPH_\nPo kon\xc4\x8dani sezoni leta 2005 so v alja\xc5\xa1ki industriji rakovic zamenjali na\xc4\x8din ribolova iz tekmovalnega v sistem kvot. Ta tranzicija je znana kot racionalizacija. Pri starem tekmovalnem na\xc4\x8dinu je veliko \xc5\xa1tevilo ribi\xc5\xa1kih ladij tekmovalo med seboj pri lovu na rakovice znotraj \xc4\x8dasovno omejenega termina. Pri novem sistemu ribi\xc5\xa1ke kvote na posameznika lastniki ribi\xc5\xa1kih ladij dobijo kvoto, ki jo lahko izpolnijo v bolj spro\xc5\xa1\xc4\x8denem ritmu. V teoriji naj bi tak na\xc4\x8din ribolova omogo\xc4\x8dal ve\xc4\x8djo varnost posadk, kar je bil glavni cilj pri spremembi pravil. Pri prehodu na sistem kvot so tudi na\xc4\x8drtovali, da bodo s tem zvi\xc5\xa1ali vrednost rakovic in sicer tako, da bi s tem na\xc4\x8dinom ribolova zmanj\xc5\xa1ali \xc5\xa1tevilo rakovic na tr\xc5\xbei\xc5\xa1\xc4\x8du. Vendar pa je priliv v tujini ujetih rakovic na trg v letu 2006 do neke mere izni\xc4\x8dil finan\xc4\x8dno pridobitev sistema kvot._NEWLINE_Proces racionalizacije je povzro\xc4\x8dil, da so mnoge posadke ribi\xc5\xa1kih ladij ostale brez dela. Lastnikom manj\xc5\xa1ih plovil nov sistem kvot namre\xc4\x8d ni omogo\xc4\x8dal dovolj visokega dobi\xc4\x8dka, da bi lahko krili operativne stro\xc5\xa1ke - v prvem letu sistema ribi\xc5\xa1ke kvote na posameznika se je flota ribi\xc5\xa1kih ladij zmanj\xc5\xa1ala od preko 250 na pribli\xc5\xbeno 89 ve\xc4\x8dinoma ve\xc4\x8djih plovil z vi\xc5\xa1jimi kvotami.\n_START_SECTION_\nOprema in proces\n_START_PARAGRAPH_\nKomercialne ribi\xc5\xa1ke ladje merijo od 12 do 75 metrov v dol\xc5\xbeino, so opremljene s hidravli\xc4\x8dnimi sistemi za dvig ulova in so dovolj trpe\xc5\xbene, da se kosajo z izjemno mrzlim vremenom, ki vlada na Beringovem morju. Vsak ribi\xc5\xa1ka ladja si za\xc4\x8drta lastni re\xc5\xbeim plovbe med ribolovno sezono. Pogosto ostanejo na odprtem morju ve\xc4\x8d dni ali celo tednov._NEWLINE_Ribi\xc4\x8di uporabljajo past \xc5\xa1katlaste oblike, ki se imenuje vr\xc5\xa1a. Sestavljena je iz kovinskega okvirja, ki je prekrit z mre\xc5\xbeo iz najlona. Posamezna vr\xc5\xa1a tehta od 272 do 362 kilogramov, ladja lahko preva\xc5\xbea med 150 do 300 vr\xc5\xa1, odvisno od velikosti ladje. Ribe - obi\xc4\x8dajno sledi ali trske - postavijo za vabo v vr\xc5\xa1o, le-to nato potopijo na morsko dno, kjer kraljeve rakovice prebivajo. Rde\xc4\x8de in modre kraljeve rakovice je mo\xc4\x8d najti tako v priobalnem pasu kot v globinah do 180 m. Zlate kraljeve rakovice prebivajo v globinah od 180 do 720 m. Vr\xc5\xa1e se po navadi postavljajo v ravni vrsti za la\xc5\xbeje pobiranje. Polo\xc5\xbeaj vr\xc5\xa1e je na morski gladini ozna\xc4\x8den z bojo. Vr\xc5\xa1e pustijo dan ali dva na morskem dnu pri ribolovu na rde\xc4\x8de in modre kraljeve rakovice oz. za dlje \xc4\x8dasa pri ribolovu na zlate kraljeve rakovice. Vr\xc5\xa1e potegnejo nazaj na povr\xc5\xa1je s pomo\xc4\x8djo hidravli\xc4\x8dnega \xc5\xbeerjava, ki je opremljen z vitlom._NEWLINE_Vr\xc5\xa1o nato potegnejo na krov in posadka pri\xc4\x8dne z razvr\xc5\xa1\xc4\x8danjem kraljevih rakovic. Rakovice, ki ne izpolnjujejo pogojev za legalen ulov, vr\xc5\xbeejo nazaj v morje. Rakovice \xc5\xbeive hranijo v posebnem zadr\xc5\xbeevalniku pod palubo, skozi katerega kro\xc5\xbei morska voda. Tako jih ohranijo pri \xc5\xbeivljenju do prihoda v pristani\xc5\xa1\xc4\x8de, kjer jih nato prodajo podjetjem, ki opravljajo predelavo kraljevih rakovic za prodajo na tr\xc5\xbei\xc5\xa1\xc4\x8du. V primeru, da temperatura vode mo\xc4\x8dno pade, lahko rakovice zamrznejo in se razpo\xc4\x8dijo. Ravno tako obstaja nevarnost, da se rakovice medsebojno po\xc5\xa1kodujejo ali celo pobijejo, ker je pri njih opazen kanibalizem. Ob smrti rakovice se pojavi \xc5\xa1e ve\xc4\x8dja nevarnost - mrtva rakovica izlo\xc4\x8di strup, ki lahko pobije do deset \xc5\xbeivih rakovic. \xc4\x8ce posadka sproti ne odstranjuje umrlih rakovic, lahko pride do veri\xc5\xbene reakcije in s tem do pogina celotnega ulova._NEWLINE_Posadka na krovu je pla\xc4\x8dana v odstotkih dobi\xc4\x8dka, vendar \xc5\xa1ele po izra\xc4\x8dunu dele\xc5\xbea, ki ga dobi lastnik ladje. Pla\xc4\x8dilo posadki je tako lahko od ni\xc4\x8d do ve\xc4\x8d deset tiso\xc4\x8d dolarjev, odvisno od koli\xc4\x8dine ulova.  T.i. 'zelenci' (\xc4\x8dlani posadke, ki so prvi\xc4\x8d pri lovu na rakovice) dobijo fiksno pla\xc4\x8dilo, ki ne presega en odstotek dobi\xc4\x8dka.\n_START_SECTION_\nNevarnosti\n_START_PARAGRAPH_\nStatisti\xc4\x8dno gledano, je ribolov na kraljeve rakovice na Aljaski eden najnevarnej\xc5\xa1ih poklicev v Zdru\xc5\xbeenih dr\xc5\xbeavah Amerike. Leta 2006 je Urad za statistiko dela uvrstil komercialni ribolov med poklice z najve\xc4\x8djo stopnjo smrtnosti - 141,7 na 100.000 delavcev - kar je skoraj 75 odstotkov vi\xc5\xa1ja stopnja kot pri  pilotih, letalskih in\xc5\xbeenirjih in gozdarjih. To so poklici, ki so uvr\xc5\xa1\xc4\x8deni tik za komercialnimi ribi\xc4\x8di na lestvici nevarnih poklicev. Vendar pa je v konkretnem primeru ribolova na kraljeve rakovice na Aljaski nevarnost opravljanja poklica komercialnega ribi\xc4\x8da \xc5\xa1e vi\xc5\xa1ja, s 300 smrtnimi primeri na 100.000 delavcev.  Vzrok smrti v ve\xc4\x8d kot 80 odstotkih primerov je bodisi utopitev ali podhladitev. Ribi\xc4\x8di lahko utrpijo tudi hude po\xc5\xa1kodbe, ki se zgodijo pri delu s te\xc5\xbekimi stroji in opremo.\n_START_SECTION_\nUpad populacije\n_START_PARAGRAPH_\nLeta 1980, na vrhuncu industrije kraljevih rakovic, so ribi\xc5\xa1ki obrati na Aljaski predelali 90 milijonov kilogramov rakovic. Vendar pa je ulov v letu 1983 padel na manj kot 10 odstotkov koli\xc4\x8dine iz leta 1980. Zmanj\xc5\xa1an ulov je prisilil mnoge ribi\xc4\x8de, da so za\xc4\x8deli z ribolovom drugih vrst rakovic kot so svetlo-rjave in sne\xc5\xbene rakovice, kot tudi rib - trsk. V zadnjih letih so uvedli striktno regulacijo z namenom, da se bolj odgovorno ravna z obstoje\xc4\x8do populacijo rakovic in s tem tudi omogo\xc4\x8di ponovno rast \xc5\xa1tevila le-teh. \xc5\xa0tevilo rde\xc4\x8dih in modrih kraljevih rakovic je po letu 1983 \xc5\xa1e vedno relativno nizko v skoraj vseh podro\xc4\x8djih, z izjemo jugo-vzhodnega dela Aljaske. Tak\xc5\xa1ne razmere so prisilile mnoge ribi\xc4\x8de v ribolov na zlato kraljevo rakovico._NEWLINE_Medtem, ko se v Beringovem morju \xc5\xa1e vedno soo\xc4\x8dajo z zmanj\xc5\xa1ano populacijo, kraljeve rakovice drugod po svetu niso ogro\xc5\xbeene. \xc5\xa0e ve\xc4\x8d - na nekaterih podro\xc4\x8djih so ozna\xc4\x8dene kot invazivna vrsta.\n_START_SECTION_\nRibolov na tujem\n_START_PARAGRAPH_\nPriliv kraljevih rakovic iz ribi\xc5\xa1kih obratov v Rusiji je povzro\xc4\x8dil ekonomske te\xc5\xbeave za ameri\xc5\xa1ke ribi\xc4\x8de. Koli\xc4\x8dina kraljevih rakovic uvo\xc5\xbeenih iz Rusije se je zvi\xc5\xa1ala z 9,5 milijona kilogramov v letu 2004, na 17 milijonov kilogramov leta 2005, nakar je sledil \xc5\xa1e ve\xc4\x8dji porast uvoza v letu 2007 in sicer ve\xc4\x8d kot 25,4 milijona kilogramov. Po nekaterih podatkih naj bil velik dele\xc5\xbe tujih rakovic ulovljen in uvo\xc5\xbeen na nelegalen na\xc4\x8din. Pove\xc4\x8dan priliv iz tujine je povzro\xc4\x8dil tudi konstantno padnje cene rakovic - z 3,55 dolarjev na funto (1 funta = 0,453\xc2\xa0kg) v letu 2003, na  3,21 dolarjev leta 2004, 2,74 dolarjev v letu 2005, do najni\xc5\xbeje cene za aleutsko zlato kraljevo rakovico leta 2007, ki je zna\xc5\xa1ala 2,30 dolarja na funto. Cena za rde\xc4\x8do kraljevo rakovico ulovljeno v Bristolskem zalivu se je zni\xc5\xbeala s 5,15 dolarjev na funto leta 2003 na 4,70 dolarjev v letu 2004, na 4,52 dolarjev leta 2005 in padla na 4,24 dolarjev v letu 2007.\n_START_SECTION_\nV medijih\n_START_PARAGRAPH_\n'Deadliest catch' je dokumentarna nadaljevanka, ki jo predvaja televizijska mre\xc5\xbea Discovery in jo je mo\xc4\x8d gledati tudi Sloveniji. Za\xc4\x8detek predvajanja sega v leto 2005. Poudarek v nadaljevanki je prikaz nevarnosti ribolova na kraljeve rakovice: temperatura vode je blizu ledi\xc5\xa1\xc4\x8da, viharno morje, polne vr\xc5\xa1e, ki jih vle\xc4\x8dejo na krov so te\xc5\xbeke ve\xc4\x8d kot tono in ker je sezona zelo kratka - tako zaradi predpisov kot vremena - ribi\xc4\x8di pre\xc5\xbeivijo na odprtem morju po ve\xc4\x8d dni zapored in delajo dolge ure z malo po\xc4\x8ditka."